**Мавзеъ дар Тоҷикистон ҳамчун Низоми мероси кишоварзии дорои аҳамияти ҷаҳонӣ эътироф гардид**

**Хабари ФАО оид ба нахустин мавзеъ дар Осиёи Марказӣ, ки мақоми НМКАҶ-ро (ГИАХС) гирифт**

***8 июли соли 2025, Рум*** -  Низоми ҳамгирошудаи агропасторалии кӯҳӣ дар Тоҷикистон аввалин иловагии Осиёи Марказӣ ба [Низоми мероси кишоварзии дорои аҳамияти ҷаҳонӣ](https://www.fao.org/giahs/ru) гардид. Илова ба ин, низомҳои агроҷангалпарварии дарахти санавбар ва бамбуки анъанавӣ, инчунин моҳипарварӣ дар Ҷумҳурии Корея ва низоми чарогоҳӣ дар Португалия низ мавриди эътироф қарор гирифтанд.

«Тавассути васеъ гардидани шабакаи **НМКАҶ** (ГИАХС) бо минтақаҳо ва кишварҳои нав, НМКАҶ бори дигар нақши хоси худро дар намоиши низомҳои кишоварзӣ, ки анъанаҳо ва роҳҳои дастрасӣ ба васоити таъмини зиндагӣ, ки дар ҳамоҳангӣ бо табиатро тарғиб мекунад, нишон медиҳад», - таъкид кард Каве Заҳедӣ, Директори Раёсати масъалаҳои марбут ба тағирёбии иқлим, гуногунии биологӣ ва муҳити зист дар Созмони озуқаворӣ ва кишоварзии Созмони Миллали Муттаҳид (ФАО). «Дар ҳоле ки мо бо бӯҳрони иқлимӣ ва талафоти гуногунии биологӣ муқовимат менамоем, усулҳои аҷдодии баланд бардоштани устуворӣ ва истифодаи оқилонаи гуногунии биологӣ дар тағир додани низомҳои агроозуқавории мо ҷиҳати ҳалли ин мушкилот аҳамияти бештар пайдо мекунанд».

Ин низомҳо дар доираи барномаи пешбари ФАО дар ҷаласаи Гурӯҳи илмӣ-машваратии НМКАҶ, ки 7-8 июли соли 2025 баргузор гардид, расман эътироф карда шуданд. Дар натиҷаи иловаҳои нав, шабакаи ҷаҳонии мероси кишоварзии ФАО ҳоло 99 низомро дар 29 кишвари ҷаҳон фаро мегирад. Дар қатори нахустин низоме, ки дар Тоҷикистон таъсис ёфт, шумораи низомҳои нав дар Ҷумҳурии Корея ба нӯҳ ва дар Португалия ба ду адад расид.

Бо шарофати таваҷҷӯҳи афзоянда дар саросари ҷаҳон, шумораи низомҳое, ки мақоми НМКАҶ -ро мушарраф гардидаанд, то лаҳзаи маросими супоридани сертификатҳо, ки санаи 31 октябр дар доираи ҷашни 80-солагии ФАО баргузор мегардад, аз 100 зиёд хоҳад шуд.

**Дараи Алмосӣ дар Тоҷикистон - низоми ҳамгирошудаи агрочарогоҳӣ, ки ба шароити кӯҳистон мутобиқ гардидааст**

Ин низоми ҳамгирошудаи агрочарогоҳӣ чарои мавсимии гӯсфандонро бо парвариши ангур, ғалладона, боғу сабзавот дар ландшафтҳои вазнини кӯҳистонӣ муттаҳид мегардонад. Низоми мазкур дар тӯли асрҳо ташаккул ёфта, амнияти озуқаворӣ ва васоити зиндагии аҳолиро таъмин карда, гуногунии агробиологӣ ва мероси фарҳангиро ҳифз менамояд. Ба донишҳои аҷдодӣ такя карда, низом ҷомеаҳои устувореро, ки бо эрозияи хок, норасоии об ва тағйирёбии иқлим дучор меоянд, дастгирӣ менамояд.

Дар дара экосистемаҳои гуногун ва доираи васеи зироатҳои кишоварзию чорводорӣ, аз ҷумла навъҳои маҳалии гандум, ҷав ва сабзавот, инчунин зоти гӯсфандони маҳаллии ҳисорӣ мавҷуд ҳастанд. Ангури гулобии тоифӣ мақоми муҳимро дар айнияти дара, ки аз ҷиҳати сифат боарзиш мебошад ва дар шакли мавиз, ширинӣ (шиннӣ), шарбат ва шароб коркард мегардад, ишғол менамояд.

Таҷрибаҳои кишоварзӣ тавассути анъанаҳои аҷдодӣ, аз ҷумла кишти контурӣ, нуриҳои органикӣ, тақвими Мучал, ки ба нишонаҳои экологӣ такя мекунанд ва усулҳои обёрии қадимӣ бо мақсади сарфаи об пешбарӣ карда мешаванд.

Идоракунии ҷомеа тавассути кумитаҳои маҳалла, хоҷагиҳои деҳқонии оилавӣ, кооперативҳо ва ҳоҷагиҳои коллективӣ ҳамоҳанг мегардад, ки интиқоли дониш, мубодилаи захираҳо ва муттасилии фарҳангиро таъмин мегардонад.